|  |  |  |
| --- | --- | --- |
| HavforskningsinstituttetPostboks 1870 NordnesNordnesgt. 505817 BERGEN |  |  |
|

|  |  |  |
| --- | --- | --- |
| Deres ref | Vår ref17/5984-2 | Dato02. januar 2018 |
|  |

 |

Statsbudsjettet 2018: Tildelingsbrev til Havforskningsinstituttet

[1. Innledning 1](#_Toc501624611)

[2. Regjeringens langsiktige mål og strategier 2](#_Toc501624612)

[3. Formål og hovedoppgaver 3](#_Toc501624613)

[4. Prioriterte tiltak og bestillinger i 2018 4](#_Toc501624614)

[5. Andre forutsetninger og krav - Fellesføringer 2018 7](#_Toc501624615)

[6. Budsjettvedtak og fullmakter for 2018 8](#_Toc501624616)

[Vedlegg 1: Styringsparametere og rapporteringskrav 11](#_Toc501624617)

[Vedlegg 2: Styringskalenderen for 2018 15](#_Toc501624618)

[Vedlegg 3: Fullmakter 2018 16](#_Toc501624619)

# Innledning

Vi viser til Innst. 12 S (2017–2018) og Prop. 1 S (2017–2018) for Nærings- og fiskeridepartementet og meddeler med dette Stortingets budsjettvedtak og departementets styringssignaler for Havforskningsinstituttet i 2018.

Fra 1. januar slås Havforskningsinstituttet og NIFES sammen til et institutt: Havforskningsinstituttet. Instituttene har komplementære oppgaver som skal videreføres i det nye instituttet. Det vil utarbeides nye mål for instituttet i 2018. Tildelingsbrevet for 2018 inneholder formål, hovedoppgaver, mål og indikatorer og prioriterte tiltak for Havforskningsinstituttet. Brevet spesifiserer også enkelte konkrete oppgaver og bestillinger for 2018, men gir ikke en uttømmende oversikt over virksomhetens oppgaver. Virksomhetens myndighet, ansvar og faste oppgaver framgår av hovedinstruks for styringen av Havforskningsinstituttet. Hovedinstruksen for det nye instituttet er under utarbeiding og vil bli ettersendt. Tildelingsbrevet og hovedinstruksen utgjør sammen de formelle styringsdokumentene av det nye instituttet.

Departementet tar forbehold om at virksomheten innenfor gjeldende budsjettrammer kan bli pålagt enkelte oppgaver i tillegg til de som er beskrevet i dette brevet. I slike tilfeller skal departementet sende tillegg til tildelingsbrev.

# Regjeringens langsiktige mål og strategier

FNs medlemsland har vedtatt 17 mål for bærekraftig utvikling frem mot 2030, som utgjør et veikart for den globale innsatsen for en bærekraftig utvikling. Regjeringen vil legge til rette for en videre utvikling av marin sektor som bidrar til at disse målene nås.

Regjeringen har store ambisjoner for den videre utviklingen av havnæringene med en målsetting om en størst mulig samlet verdiskaping innenfor bærekraftige rammer. Ambisjonen om blå vekst forutsetter at det legges til rette for sameksistens og synergier på tvers av næringer. Regjeringen vil opprette et senter for hav og arktiske spørsmål i Tromsø, med formål å sammenstille, analysere og formidle kunnskap om hva ulike globale og regionale endringsprosesser betyr for den blå økonomien og grunnlaget for høsting og verdiskaping i nordområdene og Arktis.

Stortingsmelding nr. 16 (2014-2015) om vekst i havbruksnæringen og Masterplan for marin forskning peker på forskningsutfordringer og tiltak for marin forskning. I regjeringens Havstrategi og stortingsmelding 22 (2016-2017) om hav i utenriks- og utviklingspolitikken blir det lagt vekt på at den marine forskningsinnsatsen er viktig for å realisere regjeringens ambisjon om å bli verdens fremste havnasjon. Marin forskning er også sentral i regjeringens bioøkonomistrategi.

Økt næringsaktivitet, temperaturendringer og endrede vandringsmønter for fiskebestander gir behov for mer kunnskap. For å sikre en bærekraftig forvaltning må kunnskapen om de marine økosystemene og ressursene utvikles kontinuerlig. Høy kvalitet på vitenskapelige råd og gode forvaltningsprinsipper er grunnlaget for størst mulig samlet verdiskaping innenfor bærekraftige rammer.

Havforskningsinstituttet rolle i dette er å utvikle en god vitenskapelig forståelse av tilstanden til de marine økosystemene og sjømaten, og hvordan tilstanden utvikler seg og påvirkes av næringsaktivitet, klimaendringer med videre. Instituttet skal støtte forvaltningen gjennom råd om tilstand, risiko og muligheter i kyst og hav.

# Formål og hovedoppgaver

Formål og hovedoppgaver følger av Hovedinstruks for Havforskningsinstituttet. Det vil utarbeides nye mål for det nye instituttet i 2018. Inntil nye mål og styringsparamenter er på plass, ber vi instituttet rapportere i henhold til formål, mål og styringsparametre i dette tildelingsbrevet. Departementet viser til vedlegg 1 for styringsparametre og rapporteringskrav.

|  |
| --- |
| Formål |
| Instituttet skal være en ledende kunnskapsleverandør for en bærekraftig forvaltning av ressursene i de marine økosystemene, og for hele kjeden fra hav til mat, inkludert det marine miljøet, fiskeernæring og trygg og sunn sjømat. |

Havforskningsinstituttet hovedoppgaver er å

* Gi forskningsbaserte råd til Nærings- og fiskeridepartementet, Fiskeridirektoratet, Mattilsynet og andre relevante myndigheter i spørsmål som angår forvaltning og utnyttelse av havets og kystens biologiske ressurser
* Gjøre data og forskningsresultater kjent og tilgjengelig for forvaltningen, andre forskningsinstitusjoner, næring og samfunnet
* Levere relevant forskning som bidrar til kunnskapsbasert næringsutvikling

***Mål***

## Levere forskningsbaserte råd og tjenester til forvaltningen

Instituttets kunnskap skal bidra til å oppnå god forvaltning av de marine ressursene og sunn og trygg sjømat. Instituttet skal levere råd til forvaltningen basert på beste tilgjengelige kunnskap. Overvåking, kartleggingsarbeid og forskning danner grunnlaget for rådgivingen. Forvaltningsrådene bør utvikles gjennom samarbeid i internasjonale og nasjonale fora. Instituttet skal ha gode rutiner for kvalitetssikring av råd til forvaltningen og tydelig kommunisere graden av usikkerhet i det vitenskapelige grunnlaget for rådene.

## Samle, forvalte og tilgjengeliggjøre data og kunnskap om sjømat og marine økosystemer

Havforskningsinstituttet skal sørge for nødvendig kartlegging og overvåking av sjømat, marine ressurser og marint miljø på havet og langs kysten, som grunnlag for forskning, rådgiving og formidling.

Havforskningsinstituttets overvåking må dimensjoneres ut fra; a) instituttets forsknings- og rådgivningsoppdrag for Nærings- og fiskeridepartementet og tilhørende forvaltning b) andre tilgjengelige datakilder. Instituttet skal utarbeide planer for datainnsamling og bearbeiding innen alle relevante områder, herunder arbeide for å standardisere datainnhenting og utvikle felles metodikk internasjonalt. Instituttet har et nasjonalt hovedansvar for å samle, forvalte og gjøre tilgjengelig marine data.

Havforskningsinstituttet framstilling og formidling av data og kunnskap skal være relevant for forvaltning, forskning, forbrukere, næring og allmennheten.

## Levere internasjonalt ledende forskning

Det er et mål at Havforskningsinstituttets forskning har høy vitenskapelig kvalitet og er internasjonalt ledende på instituttets kjerneområder. Forskningen ved instituttet skal bidra til å utvikle det vitenskapelige grunnlaget for instituttets råd.

## Organisasjonsutvikling, effektiv og sikker drift

Instituttet må tilpasse sin organisering og drift til de til enhver tid prioriterte kunnskapsutfordringer og oppgaver. Havforskningsinstituttet har ansvaret for en betydelig andel av nasjonal infrastruktur knyttet til marin overvåking, analyse, forskning og formidling. Det pålegger derfor instituttet et særlig ansvar å sørge for koordinering og effektiv bruk av all tilgjengelig infrastruktur og data. Instituttet skal ha et langsiktig perspektiv på sin planlegging og aktivt benytte sine regnskaper og sine budsjettfullmakter i dette arbeidet.

Det er et mål at instituttet benytter sine samlede ressurser – infrastuktur og kompetanse - på en måte som sikrer best mulig samlet måloppnåelse.

# Prioriterte tiltak og bestillinger i 2018

## Prioriterte tiltak

Flere av FNs bærekraftsmål har betydning for havforvaltning og må ses i sammenheng, blant annet målene om matsikkerhet og ernæring og om bærekraftige bruk av hav og marine ressurser. Utviklingen av marint næringsliv og endringer i det marine miljø medfører at forvaltningen har behov for mer kunnskap om hav- og kystmiljøet, og hvordan dette henger sammen med spørsmål knyttet til fiskens ernæring og trygg og sunn sjømat. I 2018 blir det viktig å utvikle dette kunnskapsgrunnlaget gjennom tverrfaglige prosjekter i det nye, sammenslåtte instituttet.

Det er viktig at kjerneoppgaver til grunn for rådgivning rettet mot fiskeri, havbruk, ernæring og sunn og trygg sjømat prioriteres i 2018. Havforskningsinstituttet må samtidig utvikle kunnskapsgrunnlaget for forvaltning og utnyttelse av nye marine arter. Instituttet må forvente økt rådgivningsaktivitet, også på det internasjonale området.

**Havbruk og kystøkologi**

Instituttet må bidra til å forbedre den vitenskaplige rådgivingen for kystsonen. Dette må gjøres gjennom økt forståelse av sammenhenger i økosystemene i kyst- og fjordområder, en bedre kartlegging av ulike bestanders gyte- og oppvekstområder og ved å øke kunnskapen om hvordan havbruk, høsting av marine ressurser og annen virksomhet påvirker mangfoldet og produktiviteten. Kystøkologi og effekter av havbruk er et område som skal prioriteres og styrkes i 2018.

Forvaltningen har særlig behov for å styrke kunnskapsgrunnlaget for å videreutvikle det nye produksjonsreguleringsregimet for havbruk. Havforskningsinstituttet skal samarbeide med andre kunnskapsinstitusjoner om å videreutvikle kunnskapen om miljøeffekter av havbruk, fiskevelferd, fiskeernæring og fiskehelse. Kunnskap om ernæringsbehovet til fisk i oppdrettsproduksjon er viktig for utviklingen av en robust fisk og bruk av nye fôrråvarer, og for å legge grunnlaget for et kunnskapsbasert regelverk.

Den samlede kunnskapen om kystøkologien må formidles til aktørene som deltar i –og forvalter og regulerer aktivitet i kystsonen, Et eksempel på dette er kunnskap og kartlegging som bidrar til utvikling av verktøy for bedre lokalisering av oppdrettsvirksomhet.

**Fiskeri**

Havforskningsinstituttet skal videreutvikle kunnskapsgrunnlaget med sikte på mer presise bestandsberegninger, herunder kunnskap om interaksjoner i økosystemene der slik kunnskap kan bidra til en bedre utnyttelse av marine ressurser (flerbestandsforvaltning).

For ikke-kvoteregulerte kommersielle bestander er det behov for et bedre kunnskapsgrunnlag for rådgivningen. Instituttet må, i dialog med Fiskeridirektoratet, vurdere hvilken datainnsamling, blant annet fra det kommersielle fisket, som er nødvendig for i større grad å bidra til oppfyllelse av forvaltningsprinsippet i havressursloven. For å gi grunnlag for en raskere iverksetting av forvaltningstiltak, må det derfor etableres en bedre oversikt over bestandsutviklingen for de viktigste ikke-kvoteregulerte kommersielle bestandene.

Det er også behov for styrke kunnskapsgrunnlaget for bruk av områdereguleringer og for kystsoneplanlegging.

Som følge av forberedelsene til Storbritannias mulige uttreden fra EU må Havforskningsinstituttet gi nødvendig prioritet til kartlegging og analyser av viktige fiskebestander i Nordsjøen for å dekke behovet for kunnskap i framtidige forhandlinger. For å oppnå god sameksistens mellom petroleumsvirksomhet og fiskerier er det viktig at instituttet styrker kunnskapsgrunnlaget på dette området. Dette innebærer blant annet oppdatering av kunnskap om lokalisering av gyteområder og effekter av seismikk. Stortinget har sluttet seg til regjeringens forslag om å oppdatere kunnskapsgrunnlaget for høsting av krill i Antarktis og 11 mill. kr av instituttets tildeling skal anvendes til dette formålet i 2018. I forbindelse med toktplanleggingen bør det ses på muligheten for å styrke kunnskapen om mesopelagisk fisk på samme tokt.

**Sjømattrygghet**

Havforskningsinstituttet skal styrke kunnskapen om sunn og trygg sjømat i et helkjede­perspektiv. Instituttet skal gradvis bygge opp kunnskap om nye marine arter og ressurser, ut fra betydningen artene forventes å få for videre verdiskaping. Instituttet skal overvåke nye kjemiske stoff og biohazards, hvorav mikro- og nanoplast er prioritert. Instituttet må ha en god dialog med Mattilsynet om innretting av overvåkingen, herunder hvilke arter, stoffer og områder som prioriteres.

Akvakultur får stadig større betydning i produksjonen av mat fra havet. Instituttets kompetanse om bærekraftig fôr og produksjon, trygg sjømat og sammenhengen mellom sjømat og helse blir stadig viktigere for å sikre et kunnskapsbasert fôrregelverk og en bærekraftig sjømatproduksjon.

**Organisasjonsutvikling, effektiv og sikker drift**

Instituttet skal utvikle den nye organisasjonen i henhold til målene for sammenslåingen. Herunder å legge et godt grunnlag for gevinstrealisering i tråd med planen for dette.

Økt behov for kunnskap om kystøkologien og effekter av havbruk krever bruk av ny teknologi og at det allokeres ressurser til dette området, jf. også anbefalingen fra Fartøysgjennomgangen (Havforskningsinstituttets rapport Nr. 17-2015) om å utvikle en detaljert strategi for overvåkings-nettverk i kystområder. Departementet vil i løpet av 2018 sette i gang et arbeid som ser på hvordan dette kan gjøres innenfor eksisterende rammer. Dette uten at en slik oppbygging går ut over prioriterte områder som kunnskapsgrunnlaget for bestandsberegninger. Arbeidet vil ha et bredt utgangspunkt hvor drift av infrastruktur og samordning av drift vil inngå. Dette gjelder infrastruktur som forskningsstasjoner, laboratiorier, fartøy og større enkeltprosjekter for instituttet (Mareano mv.).

Som ledd i et forskningsmessig løft på det marine området, har Regjeringen valgt å arbeide videre med et konsept for samlokalisering av Havforsknings­instituttet og Fiskeridirektoratet. Departementet arbeider med å avklare forhold av betydning for forprosjekt om samlokalisering.

Instituttet vil ha sentrale roller i ovennevnte prosjekter og må sette av ressurser til dette i 2018.

##  Konkrete bestillinger i 2018

Havforskningsinstituttet skal:

* Prioritere arbeidet i regi av ICES.
* Planlegge tokt til Antarktis for å kartlegge krillbestanden.
* Sammen med Fiskeridirektoratet utarbeide en plan for datainnsamling for de viktigste ikke-kvoteregulerte kommersielle bestandene, innen 31. mars 2018.
* I løpet av 2018 utvikle indekser, for eksempel fangst per enhet innsats, for hver av de ikke-kvoteregulerte kommersielle bestandene, hvor direkte fiske eller bifangst antas å kunne ha stor betydning for bestandsutviklingen, som grunnlag for å gi en bedre oversikt over bestandsutviklingen.
* Innen 1. august 2018 etablere et program for systematisk kartlegging av gyte- og oppvekstområder for ulike kystnære kommersielle bestander.
* Beregne endret beskatningstrykk på/fangstkvantum av kysttorsk og andre lokale bestander, i tilknytning til prøveordningen med snurrevadfiske med små fartøy innenfor fjordlinjene. Instituttet skal foreta vurderinger og rapportere på dette arbeidet innen 1. november 2018.
* Oppdatere kunnskapsgrunnlaget for sameksistens mellom sjømatproduksjon og petroleumsaktivitet, herunder kunnskap om lokalisering av gyteområder og effekter av seismikk .
* Oppdatere kunnskapsgrunnlaget for sameksistens mellom fiskeri og havbruksvirksomhet, for å bidra til en optimal lokaliseringsstruktur i havbruk.
* Øke kunnskapen om de ulike bestandene av rensefisk med tanke på bærekraftig beskatning og effekter av flytting knyttet til bruk som rensefisk i oppdrett.
* Videreutvikle arbeidet med velferdsindikatorer for oppdrettsfisk, både i forbindelse med ordinær drift og ved innføring av nye produksjonsformer og teknologi.
* I samarbeid med andre aktører, bidra til å tette kunnskapshull og videreutvikle det faglige grunnlaget for det nye produksjonsreguleringsregimet i havbruk.
* Videreutvikle overvåkingen av uønskede stoffer og næringsstoffer i nye arter.
* Overvåke nye kjemiske stoff, og biohazards herunder mikro- og nanoplast.
* Delta i opprettelse av og arbeidet med det Globale handlingsnettverket for bærekraftig mat fra havet for matsikkerhet og ernæring som Norge etablerer under FNs ernæringstiår.
* Oppdatere, følge opp og rapportere på gevinstrealiseringsplan for sammenslåingen.
* Bistå departementet i vurderinger av infrastruktur og prosjekter mhp. behov for styrket innsats på havbruk og kystøkologi. Instituttet skal også sette av ressurser til å følge opp arbeidet med samlokalisering med Fiskeridirektoratet.
* Sammen med departementet prioritere instituttets deltagelse på internasjonale arenaer.

# Andre forutsetninger og krav - Fellesføringer 2018

## Arbeidskriminalitet

Offentlige oppdragsgivere har som innkjøpere av varer og tjenester et særskilt ansvar for å motvirke arbeidslivskriminalitet. Det forventes at offentlige virksomheter går foran i arbeidet med å fremme et seriøst arbeidsliv. Havforskningsinstituttet skal ved tildeling av oppdrag og i oppfølging av inngåtte kontrakter sikre at deres leverandører følger lover og regler. Havforskningsinstituttet skal i årsrapporten redegjøre for resultater fra oppfølging av inngåtte kontrakter og hvordan virksomhetens anskaffelser er innrettet for å gjennomføre dette hensynet.

## 5.2 Sikkerhet og beredskap

Havforskninsinstituttet skal ha tilfredsstillende beredskap til å kunne håndtere uønskede hendelser. Nødvendig grunnsikring skal dokumenteres, øves og vedlikeholdes. Det forventes at Havforskninsinstituttet evaluerer og tar lærdom av øvelser og uønskede hendelser.

Havforskninsinstituttet skal ha god styring og kontroll med informasjonssikkerheten, som bidrar til beskyttelse av viktige verdier i Havforskninsinstituttet. Arbeidet må innrettes på en systematisk, målbar og dokumentert måte som en integrert del av virksomhetens øvrige internkontrollrutiner. Havforskninsinstituttet skal gjøre rede for arbeidet med beredskap og informasjonssikkerhet i årsrapporten.

Norge skal være vertsnasjon for en stor Nato-øvelse i 2018 (Trident Juncture 2018). Det legges vekt på å utvikle sivil-militært samarbeid/totalforsvar, og instituttet kan bli involvert. Dette avklares gjennom nærmere dialog med Mattilsynet og Forsvaret.

## 5.3. Mangfold og likestilling

Det er et mål for regjeringen at alle skal ha like muligheter og frihet til å treffe egne valg, uavhengig av kjønn, etnisitet, religion, nedsatt funksjonsevne og seksuell orientering. Offentlige myndigheter har plikt til å fremme likestilling og hindre diskriminering på sitt virkeområde. Det skal tilbys likeverdige tjenester til hele befolkningen. Ansatte bør også gjenspeile mangfoldet i befolkningen.

Departementet understreker at arbeidet for likestilling og mangfold videreføres i 2018, og det skal utarbeides strategier og tiltak på dette området. Arbeidet skal omtales i årsrapporten for 2018 og senere år. Departementet vil følge opp status for virksomhetens arbeid for å fremme likestilling og mangfold i styringsdialogen i løpet av året.

# Budsjettvedtak og fullmakter for 2018

## Budsjettvedtak

For Havforskningsinstituttet er det fattet budsjettvedtak på kap. 900, 923, 926, 3923 og 3926.

*Utgifter ( i 1000 kr)*

|  |  |  |
| --- | --- | --- |
| *Kap.* | *900* | *Beløp* |
| *Post* | *78* | *4 300* |
| *Sum kap.* | *900* | *4 300* |

|  |  |  |
| --- | --- | --- |
| *Kap.* | *923* | *Beløp* |
| *Post* | *01* | *613 693* |
| *Post* | *21* | *396 273* |
| *Post* | *22* | *156 808* |
| *Sum kap.* | ***923*** | ***1 166 774*** |

|  |  |  |
| --- | --- | --- |
| *Kap.* | *926* | *Beløp* |
| *Post* | *01* | *157 771* |
| *Post* | *21* | *83 686* |
| *Post* | *45* | *55 000* |
| *Sum kap.* | ***926*** | ***296 457*** |

*Inntekter*

|  |  |  |
| --- | --- | --- |
| *Kap.* | *3923* | *Beløp* |
| *Post* | *01* | *409 397* |
| *Sum kap.* | ***3923*** | ***409 397*** |

|  |  |  |
| --- | --- | --- |
| *Kap.* | *3926* | *Beløp* |
| *Post* | *01* | *83 836* |
| *Sum kap.* | ***3926*** | ***83 836*** |

Bevilgningen på kap. 923, post 01 i 2018 tilsvarer bevilgningene på kap. 925, post 01 og kap. 927, post 01 i 2017. Nærings- og fiskeridepartementet holder inntil videre tilbake 1 mill. kroner til finansiering av nasjonal ekspert for fiskehelse i Europakommisjonen. Det stilles dermed til disposisjon 612 693 000 kroner på kap. 923, post 01. Av bevilgningen skal 12 mill. kroner gå til økt satsing på havbruksforskning og økt kunnskap om nye marine arter, 20 mill. kroner til kunnskapsløft for havet, 10 mill. kroner til økt satsing på bestandsforskning og 1 mill. kroner til forskningstokt til Antarktis. Samtidig er bevilgningen til andre formål redusert med 10 millioner kroner.

Bevilgningen på kap. 923, post 22 i 2018 tilsvarer bevilgningene på kap. 925, post 22 og kap. 927, post 22 i 2017. Bevilgningen motsvares av inntekter fra fiskeriforskningsavgiften. På grunn av endret anslag for avgiftsinntektene er bevilgningen økt med 11,7 mill. kroner.

Bevilgningen på kap. 926, post 01 er økt med 10 mill. kroner til forskningstokt i Antarktis. Bevilgningen på kap. 926, post 45 er knyttet til sluttføring av nytt kystforskningsfartøy.

Det er et avbyråkratiserings- og effektiviseringskutt på 0,7 pst. på alle driftsposter. For Havforskningsinstituttet utgjør dette om lag 9,6 mill. kroner.

I 2018 skal instituttet delta i nettverket Norwegian Blue Forest Network med ressurser som samlet sett tilsvarer 3,8 mill. kroner og følge opp Mareano-programmet med 35 mill. kroner.

Havforskningsinstituttet har ansvar for å planlegge virksomheten i 2018 innenfor de bevilgningsrammer som er gitt i dette brevet (jf. Reglement for økonomistyring i staten § 9 og Bestemmelser om økonomistyring i staten, pkt. 2.2.).

Det følger av § 5 i Stortingets bevilgningsreglement at utgiftsbevilgninger ikke kan overskrides eller brukes til andre formål enn forutsatt av Stortinget, med mindre det er gitt eksplisitt fullmakt om noe annet, jf. punkt 6.2 under.

## Budsjettfullmakter

Merinntektsfullmakt

Havforskningsinstituttet gis fullmakt til å overskride bevilgningen under kap. 923, post 21 mot tilsvarende merinntekter under kap. 3923, post 01 og å overskride bevilgningen under kap. 926, post 21 mot tilsvarende merinntekter under kap. 3926, post 01.

Merinntekter som gir grunnlag for overskridelse, skal også dekke merverdiavgift knyttet til overskridelse som utgiftsføres på kap. 1633, post 01. Merinntekter og eventuelle mindreinntekter tas med i beregningen av overføring av ubrukt bevilgning til etterfølgende år. Se Finansdepartementets rundskriv R-110 for mer informasjon.

Fullmakt til å overskride

Havforskningsinstituttet gis fullmakt til å overskride bevilgningene på kap. 923, post 21 og kap. 926, post 21 i forbindelse med gjennomføringen av bestemte oppdragsprosjekter, mot tilsvarende kontraktsfestede innbetalinger til disse prosjektene i 2018 under henholdsvis kap. 3923, post 01 og kap. 3926, post 01. Ved beregning av beløp som kan overføres til 2017 under nevnte utgiftsbevilgninger, skal alle ubrukte merinntekter og mindreinntekter regnes med, samt eventuell inndekning av foregående års overskridelse på posten.

## Finansielt rammeverk

Det vises til Bestemmelsene om økonomistyring i staten pkt. 3.4.2. Havforskningsinstituttet skal føre periodisert virksomhetsregnskap og følge statens regnskapsstandarder (SRS), jf. nærmere retningslinjer i Finansdepartementets rundskriv R-114/2015-2 av 23.11.2015.

## Tildeling

I tråd med kravene i § 7 i Reglement for økonomistyring i staten og føringene gitt i dette tildelingsbrevet, blir bevilgningene på kapitlene 900, 923, 926, 3923 og 3926 stilt til disposisjon for Havforskningsinstituttet.

Departementet holder inntil videre tilbake 1 mill. kroner av bevilgningen til finansiering av nasjonal ekspert for fiskehelse i Europakommisjonen.

Med hilsen

|  |  |
| --- | --- |
| Bjørn Kåre Molvik (e.f.)fung. ekspedisjonssjef | Stine Hammeravdelingsdirektør |

Dokumentet er elektronisk signert og har derfor ikke håndskrevne signaturer

Kopi

|  |
| --- |
| Riksrevisjonen |

# Vedlegg 1: Styringsparametere og rapporteringskrav

Under følger en oversikt over styringsparametere og statistikk det skal rapporteres på i årsrapporten. I årsrapporten er det viktig at tidsserier presenteres, slik at tall fra enkelt år ikke blir stående uforklart. Styringsparametere med tilhørende krav og mål og statistikk er alene ikke tilstrekkelig for å vurdere måloppnåelse på delmål mv. Det er derfor viktig å anvende og å utfylle disse indikatorene i den kvalitative delen av rapporteringen. Basert på normer og erfaringer er det fastsatt mål for utnyttelsen av ulike deler av infrastrukturen og av kompetanseressursene. Instituttet må på selvstendig grunnlag tilpasse doseringen av- og fordelingen mellom sine virkemidler for å oppnå størst mulig samlet måloppnåelse og best mulig oppgaveløsning.

## *Delmål 1: levere forskningsbaserte råd og tjenester*

| ***Styringsparameter***  | ***Resultatkrav***  | ***Mål 2018***  |
| --- | --- | --- |
| Antall offisielle råd levert på tid iht. bestilling og/eller ut fra samfunnsoppdrag  | Levert på tid og i henhold til bestilling og/eller ut fra samfunnsoppdrag, og publisert på imr.no  | Avgrense hva som ligger i offisielle råd, samt katalogisere råd inn mot ulike oppdragsgivere og angi tidsbruk(timer)    |
| Andel offisielle råd som har vært kvalitetssikret i en peer review prosess (eks: ICES og/eller bygger på vitenskapelig publisert metode)  | Alle offisielle råd skal være utført og dokumentert  i henhold til en beskrevet kvalitetssikret prosess  | Etablere en oversikt over kvalitetssikringsprosessene som brukes ved utvikling av ulike typer offisielle råd  |
| Antall nasjonale og internasjonaler fora der Havforskningsinstituttet deltar  | Deltagelse i de viktigste nasjonale og internasjonale fora som er viktig for Havforskningsinstituttets samfunnsoppdrag  | Utarbeide en oversikt over hvilke etablerte fora Havforskningsinstituttet deltar i, samt utvikle strategi for å prioritere deltagelse i de viktigste fora  |
| Innretning på eksterne oppdrag  | Eksterne oppdrag skal støtte opp under mål/oppgaver i TB og hovedinstruks. | Som krav. Det utformes et vedlegg til årsrapporten som er en kort beskrivelse av type oppdrag og omfang(Kr). |
| Andel basisundersøkelser som andel av antall kommersielt viktige bestander | Vurdere kunnskapsgrunnlaget for rådgivningen på sjømattrygghet | Vise en oversikt over overvåkingen av sjømattrygghet\* |
| Resultater fra brukerundersøkelse | De viktigste brukerne vurderer at instituttet holder en god vitenskaplig standard i sin rådgivning. | Forberede neste brukerundersøkelser i 2019. |

\*inkluder også en vurdering av overvåkingen av fôr og oppdrettsfisk.

## *Delmål 2: samle, forvalte og tilgjengeliggjøre data om sjømat og marine økosystemer*

|  |  |  |
| --- | --- | --- |
| ***Styringsparameter*** | ***Resultatkrav***  | ***Mål 2018***  |
| Andelen av innsamlede data som er tilgjengeliggjort for intern nedlasting (enhet %)  | På sikt er ambisjonen at 90% skal være tilgjengelig  | 75% |
| Andelen av innsamlede data som er tilgjengeliggjort for ekstern nedlasting (enhet %)  | På sikt er ambisjonen at 90% skal være tilgjengelig  | 65% |
| Andel av data som er tilgjengeliggjort internt 2mnd etter innsamling (enhet %)  | På sikt er ambisjonen at 90% skal være tilgjengelig  | 75%  |
| Andel av data som er tilgjengeliggjort eksternt 2mnd etter innsamling (enhet %)  | På sikt er ambisjonen at 90% skal være tilgjengelig  | 65%  |
| Volum/kvalitet i kartlegging av gyteområder for fisk mv. | Innen 1. august utarbeide et program for kartlegging av gytområder. Vurdere hensiktsmessig styringsparameter i forbindelse med MRS-arbeidet i 2018. |  |

## *Delmål 3: levere internasjonalt ledende forskning*

|  |  |  |
| --- | --- | --- |
| ***Styringsparameter*** | ***Resultatkrav*** | ***Mål 2018*** |
| Publikasjonspoeng | Opprettholde et nivå på 150 publikasjonspoeng(pr forskerårsverk?) | 150 |
| Publikasjoner | Gjennomsnittlig 1,5 publikasjon pr forsker | 1,25 |
| Sampublikasjoner | Opprettholde et nivå på 160 sampubliseringer | 160 |
| Siteringer | Årlig økning i antall siteringer |  |
| Publikasjoner i høyt vitenskapelig anerkjente tidsskrifter | Årlig økning |  |

## *Effektiv ressursbruk mv.*

|  |  |  |
| --- | --- | --- |
| ***Styringsparameter***  | ***Resultatkrav***  | ***Mål 2018*** |
| Utnyttelsesgrad fartøy  | 260/180 døgn  | 260 døgn for havgående fartøyer. Kystfartøyer 180 dager. |
| Utnyttelsesgrad stasjonsfasiliteter (i sesongen for relevante arter) | 65% av tilgjengelig tid | 65% av tilgjengelig tid |
| Utnyttelsesgrad lab. | 80% av tilgjengelig tid | 80% av tilgjengelig tid |
| Feil som har medført driftsstans og tap av verdier/manglende måloppnåelse. | Færrest mulig feil som medfører driftsstans og tap av verdier/manglende måloppnåelse. | Målet er det samme som resultatkravet  |
| Utnyttelse av vitenskapelig kapasitet | Måltall (angi måltall) | 100% av måltall |

*Statistikk:*

* Opprettholdelsesgrad
* Bevilgningsandel
* Utvikling i sentrale kostnadselementer (lønn, toktgodtgjørelser, infrastruktur mv.)
* Antall årsverk
* Samlet tildeling
* Utnyttelsesgrad
* Andel finansiering fra øvrige kilder
* Driftsutgifter / -kostnader
* Lønnsandel av driftsutgifter / Lønnsandel av driftskostnader
* Lønnsutgifter per årsverk / Lønnskostnader per årsverk

## *God og tilpasset formidling*

| ***Styringsparameter***  | ***Resultatkrav***  | ***Mål 2018***  |
| --- | --- | --- |
| Troverdighet – indikator hentes fra målinger hvert andre år (PR-barometer Samfunn) og Ipsos profilundersøkelse for norseke etater og organisasjoner | Meget god troverdighet/faglig legitimitet. Videre styrking av andel godt omdømme (51% i referanseåret 2017/Ipsos) | Målet er det samme som resultatkravet |
| Antall oppslag i media – statistikk fra Retriever (medieovervåkning) | Årlig økning i oppslag. | 5500 |
| Rapportering til Språkrådet  | Iht. rådets krav. 25% | 30% |

*Statistikk:*

* Øvrig publisering og formidling (NIFU-statistikk), tidsserie på fem år

| ***Kategori*** | ***Antall*** |
| --- | --- |
|  |  |
| Vitenskapelige artikler |  |
| Fagbøker, lærebøker eller andre selvstendige utgivelser |  |
| Kapitler eller artikler i fagbøker, lærebøker, konferanserapporter ("proceedings"), fagtidsskrifter |  |
| Rapporter i egen rapportserie |  |
| Rapporter i ekstern rapportserie |  |
| Rapporter til oppdragsgivere (konfidensielle sluttrapporter) |  |
| Foredrag/framleggelse av paper/poster |  |
| Populærvitenskapelige artikler  |  |
| Ledere, kommentarer, anmeldelser, kronikker o.l. publisert i tidsskrift, dagspresse |  |

## *Målrettet kompetanseforvaltning*

|  |  |  |
| --- | --- | --- |
| ***Styringsparameter***  | ***Resultatkrav***  | ***Mål 2018*** |
| Antall dr.grader pr år  | 10 | 10 |
| Antall post.doc pr år  | 20 | 20 |
| Kompetanseplaner med vurdering.  | Kvalitativ vurdering  | I henhold til plan.  |
| Antall lærlinger | Øke bruken ift. 2015 | +2 |

***Kvalitet, administrative systemer mv.***

| ***Styringsparameter***  | ***Resultatkrav***  | ***Mål 2018***  |
| --- | --- | --- |
| Revisjonsanmerkinger | Ingen alvorlige revisjonsanmerkninger | Ingen modifisert revisjonsanmerkninger |
| Risiko og sårbarhetsanalyser viser akseptabelt kvalitets og risikonivå. Basert på * Eksternrevisjon
* Internkontroll
* Internrevisjon
 | Hele virksomheten er risikovurdert og funnet tilfredsstillende på lang sikt. | Ingen områder er langvarig klassifisert som høy risiko. (mer enn 12 mnd) |
| Opprettholde en akseptabel miljøstandard | Sertifisering av de deler av virksomheten hvor det er relevant. |  Målet er å opprettholde eksisterende sertifisering som miljøfyrtårn. Fartøyene sertifiseres etter ISO 14001. |
|  |  |  |

# Vedlegg 2: Styringskalenderen for 2018

|  |  |  |
| --- | --- | --- |
| **Måned** | **Dato** | **Aktivitet** |
| **Jan.** | Medio jan. - medio feb. | Avslutning statsregnskap 2017 (jf. eget brev) |
| **Feb.** |  | Avslutning statsregnskap 2017 (jf. eget brev) |
| **Mars** | 8. mars1. mars15. mars | Årsrapport 2017Ev. innspill til revidert budsjett 2018Budsjettforslag 2019 |
| **April** | 26. april | Etatsstyringsmøte vår |
| **Mai** | 22. mai | Tertialrapportering økonomi pr 30. april |
| **Juni** |  | Kontraktssamtale med virksomhetsleder |
| **Juli** |  |  |
| **Aug.** |  |  |
| **Sept.** | 20. sept.: 20. sept.: | RisikovurderingStatus økonomi per 31.aug., og ev. innspill til endringsproposisjon høstsesjon 2018  |
| **Okt.** | Okt. - nov. | Dialog om tildelingsbrev for 2019 |
| **Nov.** | 1. nov.6. nov | Evt. innspill til store satsinger 2020Etatsstyringsmøte høst |
| **Des.** | 31. des. | Tildelingsbrev for 2019 |

Nærmere informasjon om format og innhold i de ulike leveransene i styringskalenderen for virksomheter under Nærings- og fiskeridepartementet finnes på [regjeringen.no](https://www.regjeringen.no/no/dokument/dep/nfd/tildelingsbrev-og-arsrapporter/tildelingsbrev-/id2571433/)

# Vedlegg 3: Fullmakter 2018

## Fullmakter i henhold til bevilgningsreglementet

Bevilgningsreglementet har bestemmelser om unntak fra de hovedprinsipper som reglementet ellers er basert på. Vilkår for bruk av unntaksbestemmelsene er redegjort for i Finansdepartementets (FIN) rundskriv R-110, sist oppdatert 13.01.2017. Det vises også til veileder for statlig budsjettarbeid utgitt av FIN (R-0634 B), som forklarer budsjett­fullmaktene nærmere.

Nærings- og fiskeridepartementet delegerer med dette følgende fullmakter til Havforskningsinstituttet for 2017, med de utdypende vilkår som er fastsatt i FINs rundskriv R-110, jf. punktene 2.2 – 2.6:

* Fullmakt til nettobudsjettering ved utskifting av utstyr med inntil 5 prosent av bevilgningen på den aktuelle posten.
* Fullmakt til å inngå leieavtaler og avtaler om kjøp av tjenester ut over budsjettåret, forutsatt at eventuelle avtaler inngås innenfor rammen av *Instruks om håndtering av bygge- og leiesaker i statlig sivil sektor,* fastsatt 20. januar 2012 og sist endret 29. mai 2015.
* Fullmakt til å overskride investeringsbevilgninger mot tilsvarende innsparing under driftsbevilgninger under samme budsjettkapittel, begrenset til 5 prosent av bevilgningen under post 01.
* Fullmakt til å overskride driftsbevilgninger til investeringsformål med inntil 5 prosent av bevilgningen på den aktuelle posten mot tilsvarende innsparing i de neste fem budsjettårene.

Departementet tar forbehold om at fullmaktene kan inndras dersom de ikke benyttes i overensstemmelse med kravene i rundskriv R-110. Det bes om særskilt rapportering om utnyttelsen av hver enkelt fullmakt i forklaringene til statsregnskapet.

**Administrative fullmakter**

* Fullmakt til å yte erstatning for skade eller tap av private eiendeler i forbindelse med tjenesten. Erstatningen må gis i samsvar med retningslinjene i Statens Personalhåndbok, punkt 10.22.
* Nærings- og fiskeridepartementet delegerer fullmakten til å avgjøre dekning av flytteutgifter til/fra utlandet i henhold til Statens personalhåndbok punkt 10.6.4.